Ouers hoopvol oor appèl vir vrou in Thaise tronk | Maroela Media
Ouers hoopvol oor appèl vir vrou in Thaise tronk
Ashley Oosthuizen (Foto: Facebook)
Ashley Oosthuizen (22) se ouers en regsverteenwoordiger glo onwrikbaar in haar onskuld en hoop om haar binnekort uit 'n Thaise tronk, waar sy lewenslank vir internasionale dwelmhandel opgesluit is, te bevry.
Oosthuizen se regsverteenwoordiger het in November verlede jaar 'n appèlaansoek in die hof gebring wat moontlik eers oor 18 maande aangehoor sal word.
Oosthuizen is op 8 Oktober 2020 op dwelmverwante aanklagte in hegtenis geneem nadat sy vir die ontvangs van 'n pakkie wat by haar werksplek afgelewer is, geteken het. Die pakkie was nie aan Oosthuizen geadresseer nie, maar aan die voormalige eienaar van die Hot in the Biscuit-restaurant in Koh Samui waar sy 'n bestuurder was.
Die regsverteenwoordiger sê hoewel sy Oosthuizen nie valse hoop wil gee nie, is sy positief dat die appèlaansoek sal slaag.
"Weens Covid-19-beperkings en die proses in Thailand kan die appèl enigiets tot 18 maande neem. Ek is baie positief oor die appèl en vertrou dat geregtigheid sal seëvier sodat Ashley vrygespreek kan word van 'n misdaad wat sy nie gepleeg het nie."
Die regsverteenwoordiger sê sy sit met hope bewyse wat Oosthuizen se onskuld bewys, maar dat dit nie in dié stadium openbaar gemaak kan word nie.
Haar ouers is ook rasend van bekommernis nadat sy van die Koh Samui-gevangenis na die Nakhon Si Thammarat Sentraal-gevangenis in die suide van Thailand verskuif is.
Al inligting wat die Suid-Afrikaanse ambassade glo aan die gesin deurgegee het, is dat sy op 29 Desember verlede jaar na dié tronk oorgeplaas is en ook drie weke in kwarantyn moes deurbring.
Meer as 7 000 jeugdige oortreders word glo in dié gevangenis aangehou en kommunikasie met gevangenes is uiters beperk en onderwerp aan 'n goedkeuringsproses.
Luidens die inligting wat deur die ambassade deurgegee is, mag Oosthuizen in dié tronk slegs een keer per maand 'n tien minute lange video-oproep ontvang. 'n Maksimum van drie familielede word in die video-oproep toegelaat. Haar ouers het in Desember laas met haar kontak gehad.
Haar pa, André, sê hulle is boonop bekommerd oor die uitlatings wat Triss Nepps (Tristan Nettles), Oosthuizen se destydse kêrel, op sosiale media maak aangesien hulle glo dit Oosthuizen se lewe in groter gevaar kan stel.
Nepps het na bewering selfs 'n webblad begin waarop hy bekentenisse en oënskynlike bewyse publiseer wat hóm, eerder as vir Oosthuizen, met die dwelms verbind.
Hoewel 'n Go Fund Me-geldinsamelingsfonds glo ook deur Nepps gestig is, sê André dat hy geensins daarby betrokke is nie. Dié fonds is intussen gesluit.
"Sy is baie sterk, en ons sal bly veg om haar onskuld te bewys. Sy is die pragtigste kind. Daar moet egter dringend druk op die Suid-Afrikaanse ambassade geplaas word om Ashley by te staan. Hulle bel haar nie eens om net hoor of sy oukei is nie. Sy is stoksielalleen daar en is eintlik maar nog 'n kind," het Oosthuizen se regsverteenwoordiger gesê.
Die departement van internasionale betrekking en samewerking (Dirco) het Donderdag aan Maroela Media gesê hulle is bewus van Oosthuizen se inhegtenisneming in Thailand en dat die departement en ambassade "standaard bystand" aan die familie verleen.
Volgens die departement is hy nie in 'n posisie om by enige regsprosesse in 'n ander land in te meng of in te gryp nie.
Nuwe spesie na SA prof genoem
Net een uit vier lugmagvliegtuie 'diensbaar'
Dis kommerwekkend dat sy gearresteer en skuldig bevind is bloot omdat sy daarvoor geteken het.
Ek is mal oor Thailand, ek was daar op my wittebrood 5 jaar terug en dit is die mooiste land met die vriendelikste mense, maar hulle het geen verdraagsaamheid met dwelmverwante sake nie.
Dis net jammer hul regstelsel is tipies van 'n 3de wereld land – daar is byna geen regshulp vir Jan Alleman nie, tensy jy baie geld het en die howe volg nie die regspresedent van die hoër howe nie.
Hule het 'n uitgedateerde regstelsel en daar vind amper nooit regverdige verhore plaas nie.
Ek voel jammer vir die jong vrou maar dit is Thailand se wet en die kans is maar min dat sy vry gespreek kan word, wees bly hulle het haar nie die doodstraf gegee nie. Baie sterkte ek hoop julle kry dit reg dat sy uit kan kom.
Sy was glo in 'n verhouding met die Nepps man. Ek dink daar is egter meer tot die storie.
Sjoe!!! Wat n vermorsing…hierdie pragtige mens lewenslank in n Thaise tronk!!!
Ongeag wat die omstandighede ook al was met hierdie kind van SA, sy verdien nie die onmenslik, wrede straf wat opgelê is nie.